Majandus- ja kommunikatsiooniministeerium (MKM) võõrandab kõik riigile kuuluvad AS-i Eesti Teed aktsiad ning algatas esmaspäeval avaliku enampakkumise, mille alghinnaks on 16,9 miljonit eurot.

Eesti Teed võõrandatakse esialgse ajakava järgi selle aasta teises kvartalis.

Riigieelarves pole praegu arvestatud AS-i Eesti Teedest saadava tuluga, kuna müügi lõpphind saab selgeks tehingu sõlmimisel.

AS Eesti Teede loomise otsus 2012. aastal sündis olukorras, kus hooldeturu erastamisega ei olnud selleks ajaks kaasnenud efektiivset konkurentsikeskkonda. Tollal sõlmitud sisetehingu leping andis riigile vajalikud teadmised nii hooldetööde kulupõhistest hindadest kui aitas kaasa hooldeturu korrastamisele tervikuna, teatas MKM.

"Hooldeturu korrastumise tulemusena tekkis tihe konkurentsikeskkond, riigile soodne hinnatase ning kadus vajadus hoida riigi omanduses ettevõtet valdkonnas, kus turutingimustel tegutsevad edukalt ka eraettevõtjad" ütles majandus- ja taristuminister Taavi Aas.

Aasa sõnul on praeguseks AS Eesti Teed tõestanud oma elujõulisust ka vaba turu tihedas konkurentsikeskkonnas, ettevõte on kasumlik ning õige hetk on selle võõrandamiseks erakapitalile.

"Riigi ülesandeks jääb edaspidi võimalikult atraktiivse ettevõtluskeskkonna tagamine selles sektoris," lisas Aas.

Võõrandatava AS-i põhiline tegevusvaldkond on suvine ja talvine teede korrashoid. Lisaks tegeleb ettevõte ka teede ehituse ja remondiga. AS Eesti Teed asutati 2012. aastal, varasemalt turul tegutsenud viie teehooldele spetsialiseerunud äriühingu AS Pärnumaa Teed, AS Tartumaa Teed, AS Võrumaa Teed, AS Virumaa Teed ja AS Saaremaa Teed liitmise tulemusel.

MKM-i nõustab AS-i Eesti Teed müügitehinguga Redgate Capital AS (juhtiv partner), audiitorbüroo BakerTilly Baltics OÜ (finants) ja EllexRaidla Advokaadibüroo (juriidiline nõustamine).